Predkladacia správa

	Zákon NR SR č. 239/1994 Z.z. o obmedzení výdavkov politických strán a hnutí na propagáciu pred voľbami do NR SR v znení zákona č. 115/2001 Z.z. v § 5a ods. 1 ukladá Ministerstvu financií SR spracovať správu o zisteniach a postupe MF SR podľa § 5 citovaného zákona a predložiť túto NR SR najneskôr do piatich mesiacov od konania volieb do NR SR. V nadväznosti na uvedené a v súlade s plánom práce vlády SR na rok 2003 predkladá MF SR predmetnú správu na rokovanie vlády SR.

	Z 26 politických strán (ďalej len strany), ktoré kandidovali v parlamentných voľbách 2002, zaslalo Ministerstvu financií SR správu o výdavkoch na propagáciu pred voľbami do stanoveného termínu 18 strán, 7 strán zaslalo správu oneskorene a 1 strana správu nezaslala. Stanovený limit výdavkov na propagáciu pred voľbami do NR SR prekročila o viac ako 5 % jedna politická strana. Oznámenia o výške výdavkov vynaložených politickými stranami na propagáciu podľa vyššie citovaného zákona zaslalo ministerstvu financií 38 informačných médií.  Podľa správ politických strán o výdavkoch na propagáciu pred voľbami do NR SR v roku 2002 zaslaných MF SR vynaložili tieto na predvolebné, zákonom limitované, aktivity prostriedky vo výške cca 86-milión Sk. 

	Z predloženého materiálu nevyplývajú dôsledky na štátny rozpočet, ostatné verejné rozpočty, ani na zamestnanosť a životné prostredie. V zmysle čl. 10, bod 6 písm. a) Smernice na prípravu a predkladanie materiálov na rokovanie vlády SR správa neprešla medzirezortným pripomienkovým konaním, pretože nezasahuje do pôsobnosti iných rezortov a uvedené údaje nie je možné meniť. Materiál nie je potrebné prerokovať RHSD a poradnými orgánmi vlády SR.